Αιματηρές επιθέσεις στο Ιράκ
ενώ η Βρετανία θα αποσύρει το ήμισυ των στρατευμάτων της
Ιρακινοί αξιωματούχοι λένε ότι πάνω από 20 άτομα σκοτώθηκαν στην Βαγδάτη και στα περίχωρά της από ανατινάξεις ιδιωτικών και φορτηγών αυτοκινήτων. Η πιο αιματηρή από τις επιθέσεις αυτές έγινε στην Σαμάτρα όπου βομβιστής αυτοκτονίας ανατίναξε φορτηγό γεμάτο με εκρηκτικά έξω από αστυνομικό τμήμα. Άλλος βομβιστής αυτοκτονίας σκότωσε τουλάχιστον τρία άτομα και τραυμάτισε 10 άλλα σε σημείο ελέγχου κοντά στο Τικρίτ. Εξ άλλου από εκρήξεις βομβών σε αγορά της Βαγδάτης και έξω από την Πολωνική Πρεσβεία βρήκαν το θάνατο 6 Ιρακινοί πολίτες. Δυνάμεις του συμμαχικού συνασπισμού σκότωσαν 5 εξτρεμιστές και συνέλαβαν τρεις άλλους σε έφοδο που έκαναν στην Βαγδάτη τη Δευτέρα. Επίσης ένας αμερικανός στρατιώτης υπέκυψε σε τραύματα που υπέστη από βομβιστική επίθεση την περασμένη εβδομάδα. Σε άλλες εξελίξεις, ο βρετανός Πρωθυπουργός Γκόρντον Μπράουν ανακοίνωσε ότι η Βρετανία θα αποσύρει το ήμισυ των στρατευμάτων της από το Ιράκ στις αρχές του 2008. Ο κ Μπράουν δήλωσε ότι η ευθύνη για την επικράτηση ασφάλειας στο νότιο Ιράκ θα μεταβιβαστεί από τις βρετανικές δυνάμεις στις Ιρακινές μονάδες ασφάλειας μέσα στους επόμενους μήνες. Ο αριθμός των στρατιωτών αναμένεται να μειωθεί από 5.000 σε 2.500. Ο βρετανός Πρωθυπουργός δήλωσε ότι η μικρότερη βρετανική δύναμη που θα παραμείνει θα ασχοληθεί με την εκπαίδευση και την υποστήριξη του Ιρακινού στρατού και της αστυνομίας.